**Dr. Gáspár István Humánszolgáltató Központ**

**2241 Sülysáp, Vasút utca 24/a**

**2241 Szent István tér 7.**

**Telefon:06-29/635-434**

**E-mail: hszk@sulysap.hu**

**BESZÁMOLÓ A 2017. ÉVI**

**CSALÁD- ÉS GYERMEKJÓLÉTI, HÁZI SEGÍTSÉGNYÚJTÁS, IDŐSEK NAPPALI ELLÁTÁSA, SZOCIÁLIS ÉTKEZTETÉS SZOLGÁLTATÁSOKRÓL**

„Addig vagy boldog, míg a bajban van, ki megfogja a kezed”

Tisztelt Képviselő-testület, Polgármester Úr, Jegyző Asszony!

A Dr. Gáspár István Humánszolgáltató Központ (továbbiakban HSZK) 2017. évi munkájáról Sülysáp Városban az alábbiak szerint számolok be.

A HSZK 2016. január 1. napján jött létre új szociális intézményként, amely négy szociális területet lát el:

* család- és gyermekjóléti feladatokat
* házi segítségnyújtást
* idősek nappali ellátását
* szociális étkeztetést

A 1993. évi III. törvény (Szt.) valamint a 1997. évi XXXI. törvény (Gyvt.) változott, a módosításokat az egyes szociális és gyermekvédelmi tárgyú törvények módosításairól szóló 2015. évi CXXXXIII törvény tartalmazza, amely a Magyar Közlöny 2015. évi 102. számában 2015. 07.01. napján került kihirdetésre. A módosítások egy része 2015. év augusztus 1-jétől hatályos, a nagyobb változást hozó módosítások azonban csak 2016. év január 1. napjával léptek hatályba.

A gyermekek veszélyeztetettségének, bántalmazásának megakadályozása érdekében a gyermekjóléti szolgáltatás és a családsegítés teljes integrációja valósult meg, melynek keretében a gyermekvédelem első védvonala, a gyermekjóléti szolgáltatás megerősítése révén méltányos és igazságos feladatmegosztás alakult ki a települések és a járások között.

2016. január 1. napjától a családsegítés csak gyermekjóléti szolgáltatással integráltan, egy szervezeti és szakmai egységben működik. Települési szinten a család-és gyermekjóléti szolgálat, járási szinten család-és gyermekjóléti központ keretében. Ennek alapján a család-és gyermekjóléti szolgálat, illetve központ a családsegítés és gyermekjóléti szolgáltatás bázisán, annak erőforrásainak hatékonyabb elosztásával, kötelező önkormányzati feladatként jött létre.

Az új intézmények által ellátandó családsegítés feladatait a Szt. törvény, a gyermekjóléti szolgálat és a központ feladatait pedig a Gyvt. tartalmazza. A két törvény szakmai végrehajtási rendeletében került szabályozásra a részletes szolgáltatástartalom, valamint a feladatellátás személyi és tárgyi feltételei.

A családsegítés Szt. –beli szabályai módosításra kerültek, melyek közül kiemelendő:

* Biztosítani kell a közösségfejlesztő programok szervezését, valamint egyéni és csoportos készségfejlesztést
* Kríziskezelés, valamint a nehéz helyzetben élő családokat segítő szolgáltatásokat

Az integráltan létrejövő szolgáltatás település szinten elérhető kötelező szolgáltatás lett, az ellátandó terület nagysága szerint differenciáltszolgáltatási tartalommal. Az új feladatmegosztás a következők szerint alakult:

* A települési önkormányzatok feladatkörében maradnak a lakóhely szintű minimumszolgáltatások, általános segítő feladok biztosítása.
* A hatósági feladatokhoz kapcsolódó, gyermekek védelmére irányuló tevékenységek, valamint a speciális szolgáltatások biztosítása a járásszékhelyek települési önkormányzataihoz kerültek. A járásszékhely településen működő szolgáltató illetékességi területe a hatósági feladatokhoz kapcsolódó szolgáltatások, valamint a speciális szolgáltatások vonatkozásában kiterjed a járást alkotó települések lakosságára.

Az új feladatmegosztás fokozott együttműködés kialakítását követeli meg a szolgálatok és a központok között, valamint a központok részéről szakmai támogatás nyújtását írja elő a Gyvt. a szolgálatok irányába. Ennek megfelelőn havonta részt vesznek családsegítő munkatársaim a Központ által szervezett esetmegbeszéléseken, team-eken.

**A Dr. Gáspár István HSZK személyi feltételei:**

A család-és gyermekjóléti szolgáltatás:

* 2 fő szociálpedagógus végzettségű családsegítő
	+ - Hatlaczkiné Hoksza Ildikó
		- Fehér Katalin, aki jelenleg Petrus Nikolett helyén dolgozik határozott idejű szerződéssel

Házi segítségnyújtás:

* 3 fő szociális gondozó és ápoló
	+ - Grezsák Jánosné
		- Fehérné Ballai Ágota
		- Cartoletti Zsanett

Idősek nappali ellátása:

* 1 fő szociális gondozó és ápoló
	+ - Bánkuti Lászlóné

Szociális étkeztetés:

* 1 fő szociális gondozó ápoló
	+ - Oldal Tiborné, aki jelenleg a GYES-en lévő Darabosné Újfalusi Kitti munkáját látja el

2016 évhez képest, idén már meg tudtuk teljesen oldani a gondozónők helyettesítését a meglévő dolgozói létszámból.

Az Önkormányzattól folyamatosan van lehetőségünk közfoglalkoztatott igénybevételére, jelenleg Olcsák Tiborné segít az ételkiosztásban, nagy segítséget jelent, ezt köszönjük szépen. A nyáron két hónapon keresztül kaptunk diákmunkásokat is.

Változás történt a személyi állományban, Birkó-Sulyok Zita szociális gondozónő helyére Cartoletti Zsanett, Tatár Ilona helyére Oldal Tiborné került felvételre, illetve Petrus Nikolett anyai örömök elé nézett, így az ő helyére került Fehér Katalin régi kolléganőnk, aki a nagykátai Központban dolgozott másfél évig esetmenedzserként.

Pszichológiai szolgáltatás továbbra is ingyenesen vehető igénybe a gyermekjóléti szolgálatnál. Személyi változás történt Baksa Noémi 2017. június végén munkahelyet váltott, helyére 2017. augusztus végén kaptunk új kolléganőt, Kovács Tímeát. Ő továbbra is a Nagykátai Család-és Gyermekjóléti Központ alkalmazásában áll, közös megegyezéssel fogad Sülysápon, így nem kell elutazni Nagykátára a szolgáltatás igénybevételéhez a klienseknek. A változás sajnos negatívan érinti településünket, mert csak heti 20 órában dolgozik, ez annyit jelent, hogy a heti két nap helyett csak egy napot (csütörtök) fogad Sülysápon. Előnyt élveznek a hatósági intézkedés alá vont családok (védelembe vett).

**Tárgyi feltételek**

Család- és gyermekjóléti szolgálat irodája a Wass Albert Művelődési Központ végében helyezkedik el, a klienskör számára könnyen megközelíthető helyen. Irodánk három helységből áll, két dolgozószoba és egy interjúszoba áll a rendelkezésünkre. Az interjúszobában csütörtöki napokon a pszichológus fogadja a hozzá járó ügyfeleket, szerda délelőtt pártfogó felügyelő Kornya Edina tartja itt fogadóóráit, és kapcsolattartásra is ezt a helyiséget használjuk.

A helyünk nagyon szűkös, nincs saját irodám, Fehér Katalinnal vagyunk közös helyiségben. Hatlaczkiné Ildikó külön irodában van, azonban az ő irodája egyben váró is, itt lehet ruhát válogatni is, kicsi, zsúfolt, várakozni még a bejárati pici folyosón lehet.

Az irodák felszereltsége megfelelő. Telefon, internet használat, fénymásoló, asztali számítógépek és laptop segíti a munkánkat. Az iratok tárolása zárható szekrényben történik, az előírásoknak megfelelőn.

A kihelyezett faliújságokon az aktuális információkat olvashatják a várakozók, ezeket igyekszünk színesíteni, frissíteni. Ügyfélfogadási időnk az Önkormányzattal megyegyezik.

Adományokat továbbra sem nagyon tudunk tárolni, néhány zsák ruhát tudunk egyszerre befogadni.

Élelmiszerosztásoknál az árut a pszichológusi szobában tároljuk, és úgy ütemezzük, hogy azt minél előbb kiosszuk.

A családokhoz kerékpárral, gyalogosan, vagy saját személygépkocsival járunk. Külterületi látogatáshoz, vagy adományok eljuttatásához segítséget szoktunk kérni a sülysápi Távüsz Kft. vezetőjétől.

Házi segítségnyújtásban dolgozó kolléganők saját személygépjárművel, illetve saját kerékpárral járják a gondozottakat. Irodai ügyeiket a gyermekjóléti szolgálat irodájában bonyolítják.

A Vasút utca 24/a szám alatti telephelyen dolgozó kollégák közül egy személy területen is dolgozik, naponta az ételkiszállítást bonyolítja Pál Lászlóval közösen az ételszállító autóval.

A konyhai és idősgondozási feladatokat 2 dolgozó biztosítja a gondozottak részére, akik bent töltik napjaikat az otthonban egész nap, illetve csak étkezni járnak be. Az itt dolgozók részére egy pici iroda áll rendelkezésre, ami öltözőként is funkcionál. Telefon, internet, laptop és nyomtató található az irodában.

Az ellátást igénybe vevőknek lehetőségük van szennyeseiket az otthonban kimosni, ehhez egy automata mosógép áll rendelkezésre, szinte mindennap használatban van. Még egy mosógépet használunk, ebben a dolgozók munkaruhái, konyharuhák, törölközők, terítők mosása történik.

Az idősek nappali otthonában bent tartózkodók részére rendelkezésre áll nappali, étkező, női-férfi WC-mosdó, mozgáskorlátozott zuhanyzó és mozgáskorlátozott WC-mosdó. Az épület akadálymentesített. Az épület bejáratánál tágas fedett terasz van, ez kedvenc helye az ellátottaknak.

Nagyon bízunk benne, hogy sikerül a jövőben egy közös épületbe költözni az intézménynek, amelyben minden feladatot el tudnánk közösen látni, a kollektíva szempontjából is pozitív lenne, ha személyes napi kapcsolatban lennénk, megbeszélések, ügyek intézése céljából. Nagy előre lépés lenne, mind irodai, infrastrukturális feltételekben, mind a gondozottak szempontjából is. Raktározási, tárolási lehetőségeink is megoldódnának.

Saját iroda hiányában napi adminisztrációs munkámat gyakran a kliensek panaszáradata mellett kell végeznem, sokan még mindig hozzám fordulnak gondjaikkal.

**Ellátási feladatok**

**Család-és Gyermekjóléti szolgáltatás**

Kolléganőimmel közösen arra törekszünk legjobb tudásunk szerint, hogy a Sülysápon élő gyermekek megfelelő anyagi és szociális biztonságban éljenek, megfelelő oktatási és kulturális közegben, békés, nyugodt környezetben, biztonságos, szeretetteljes, gondoskodó családban fejlődhessenek.

Ezeknek a feltételeknek a megteremtése elsősorban a család feladata, a szülők felelőssége, de szükség esetén az államnak-az általa működtetett, finanszírozott intézménynek szolgáltatást nyújtók által is segítenie kell ebben a családot. A gyermekek, családok, akikről jelzés érkezik, előfordul, hogy ellenségesen fogadnak minket, így elsőként arról kell meggyőznünk őket, hogy segítő szándékkal érkeztünk.

Az elmúlt évek tapasztalatai azt bizonyítják, hogy a leghatékonyabb a megfelelő időben érkező segítség. Az elején, a nehézségek kialakulásakor, az akadályok felmerülésekor érkező segítséggel lehet a legeredményesebben megakadályozni a problémák súlyosabbá válását.

Ezért fontos a prevenciós tevékenység, amely véleményünk szerint a szolgáltató tevékenység egyik legfontosabb eleme, mivel ezáltal tud megfelelni a szolgáltatás a jogszabály által előírt feladatának, vagyis annak, hogy elősegítse a gyermekek családban nevelkedését, támogassa a gyermekek szocializációját és meggátolja a veszélyeztetettség kialakulását.

A családgondozás, az egyéni esetkezelés is prevenció, hiszen általa megelőzhető a gyermek családból való kiemelése, szakellátásba kerülése. A szakellátásba kerülő gyermekeknél már kialakult az a veszélyeztető helyzet, amely indokolja a családgondozást, míg a prevenciós szolgáltatások esetében pontosan ezeknek a veszélyeztető helyzeteknek a kialakulását kell megelőzni.

Jellemzően a sok-problémás családok kerülnek a látókörünkbe (anyagi, életvezetési, gyermeknevelési problémák, iskolakerülés, magatartási problémák, konfliktusokkal terhelt kapcsolatok, közösségbe való beilleszkedési nehézség, szenvedély és/vagy pszichiátriai beteg szülő), szinte minden esetben nagyon komplex problémákkal találkozunk.

A szülők között megnyilvánuló konfliktushelyzetekben általában a szülők válását/különválását megelőző viták, veszekedések, egyezkedés, illetve a bíróság döntésére várakozás, valamint a gyermekkel való kapcsolattartási probléma is indokolják a külső segítséget.

A szülő-gyermek közötti konfliktushelyzetek legtöbbször a serdülőkorú gyermekek esetében alakulnak ki. A konfliktusok gyakorta több éve lappanganak, és a serdülőkor hozza őket a felszínre.

A táblázat jól mutatja, hogy a gondozási esetek többsége a jelzőrendszer által kezdeményezett. A szakmaközi megbeszéléseken nem győzzük hangsúlyozni a jelzőrendszer felé a jelzési kötelezettségüket, amit nyomatékosan írásban kérünk.

Az iskolai hiányzás, deviancia, szülői elhanyagolás még mindig számottevő probléma, a második legtöbb jelzés az oktatási- nevelési intézményektől érkezett szolgálatunkhoz. Azonban az iskoláztatási támogatás szüneteltetésére egyre kevesebb esetben kerül sor.

Sajnos idén találkoztunk olyan esettel, ahol csak rendőri segítséggel tudtunk a családhoz bejutni, illetve együttműködésre bírni a szülőket.

A jelzőrendszeri tagok közül előfordul, hogy tőlünk várnak megerősítést egy-egy ügyben, ilyenkor mindig azt javasoljuk, írják le, majd a családsegítők kivizsgálják a körülményeket és megteszik a szükséges intézkedést. A megtett lépésről, eredményről írásban jelzünk vissza a jelzést tevő jelzőrendszeri tag felé.

Többször előfordult, hogy a lakókörnyezet hívja fel a figyelmünket a nehéz helyzetben élő egyénre, családra, vagy anyagi nehézségek miatt a család, rokonság valamely tagja fordul hozzánk. A jelzést követően minden esetben felkeressük a jelzett személyt, családot és felajánljuk intézményünk szolgáltatásait.

Nem győzzük hangsúlyozni a jelzőrendszer jó működését, hiszen a gyermekek életében nap mint nap részt vesznek, ők tapasztalhatják meg azt a magatartásbeli, tanulási, deviáns magatartást, ami hátterében veszélyeztető, elhanyagoló szülők, körülmények állhatnak. Sok éves tapasztalatunk szerint ez évről évre hatékonyabban működik, sikerült a megfelelő kapcsolatot kialakítanunk a tagokkal.

**Szolgáltatási feladatok**

Nagyon sokan kérnek segítséget hivatalos ügyeik intézéséhez, melyhez elengedhetetlen a szolgálatunkhoz forduló személyek részére az útbaigazítás. A mai modern „virtuális” világban még az átlagembernek is nehéz az eligazodás a hivatalos iratok útvesztőjében. Erre jó példa, hogy az „Otthon Melege” programban is csak ügyfélkapuval rendelkező személyek tudnak pályázni. Az Erzsébet üdülési programnál is sokan csak a mi segítségünkkel tudtak a nyugdíjasok és nagycsaládosok pályázni. Idén mosógép csere és hűtőgép csere programban is sikerült több kliensnek pályázatot benyújtanunk.

Fontos a lakosság, illetve a szülők tájékoztatása az igénybe vehető szociális ellátásokról, szolgáltatásokról, információnyújtás keretében.

A családlátogatások alkalmával tudjuk igazából megismerni a családi problémák hátterét, a gyermekek otthoni környezetét feltérképezni.

Pszichológus kolléga várólistájára egyre több család kerül fel, egyre nagyobb számban veszik igénybe az ügyfelek, illetve ha csak egyszeri tanácsadásról van szó, azt beiktatja a meglévő kliensei közé.

Sok szülő küzd gyermeknevelési nehézséggel, ami később mutatkozik meg a gyermek magatartásában súlyosabb tünetekkel, emiatt a gyermeket pszichológushoz irányítják a pedagógusok, vagy a szülő keresi fel a szakembert.

A pszichológushoz nemcsak gyermekek járnak, hanem felnőttek is szorulnak mentális segítségre. Gyakran a szülőkkel kell a pszichológiai gondozást végezni, a gyermekkel kapcsolatos magatartási problémák kezelésében. A szakmaközi megbeszéléseken is egyre többször felmerül problémaként, hogy a szülők egyre többen „teszik be” gyermekeiket már a bölcsődébe, nevelési célzattal. Az óvodai nevelés során a szocializációs problémák előjönnek, a gyermek öntörvényű, nem ismeri a korlátokat, az étkezési szokásokat, nem tud alkalmazkodni. A mi szakemberünktől is sokszor olyan segítséget várnak, ami „megjavítja” gyermeküket.

A szülővel való pszichológusi munka alól gyakran felmentik magukat, nem működnek együtt. A felnőtt lakosság párkapcsolati probléma, válás, gyász/trauma feldolgozása miatt veszi igénybe a szolgáltatást.

**Észlelő és jelzőrendszer**

A Központ megalakulásával törvény írja elő a jelzőrendszeri koordinátor munkatárs alkalmazását. Feladata a települések jelzőrendszeri tagjaival a szoros együttműködés, jelzéseik számának, tartalmának ellenőrzése. Jelenleg Nagykátán még nincs ilyen munkatárs, szakember hiánnyal küzdenek megalakulásuk óta. Mi feladatunk is tartani a kapcsolatot a jelzőrendszeri tagokkal, erre Hatlaczkiné Hoksza Ildikó van kijelölve jelzőrendszeri felelősnek.

Nagy hangsúlyt fektetünk a rendszeres és személyes konzultációkra, esetmegbeszélésekre és a szakmaközi megbeszélésekre, amelyet évente 6 alkalommal, előre meghatározott témában tartunk. Szakmaközi megbeszéléseinkre igyekszünk előadókat meghívni, és olyan témát választani, amely a jelzőrendszeri tagok számára is értékes információkat tartalmaz.

Nagyon fontosnak tartjuk a jelzőrendszer megfelelő működését, mivel a segítségnyújtás feltétele az intézményekkel, szakemberekkel történő szoros együttműködés.

Minden év február 28. napjáig éves szakmai tanácskozást tartunk, ahol lehetőség van a jelzőrendszerrel kapcsolatos tapasztalatok, észrevételek megosztására, javaslatokra a hatékonyabb működés érdekében.

**Gyermekvédelmi jelzőrendszer tagjai:**

* pedagógusok (iskola, óvoda, bölcsőde)
* gyámügyi, szociális előadó
* védőnők
* gyermekorvosok, háziorvosok
* szociális bizottsági tagok
* pártfogó felügyelő
* rendőrség
* civil szervezetek
* lakosság
* egyházak
* tanyagondnok

Az elmúlt évektől eltérően a hatósági jelzések száma megemelkedett, ebben a számban benne vannak az előző években hatósági intézkedés alá vont gyermekek felülvizsgálati ügyei is.

Megdöbbentő volt tapasztalni, hogy településünkre is begyűrűzött a „kék bálna” ügy, közösen az iskolával, rendőrséggel és pszichológus szakemberünkkel közösen kezeltük az esetet.

A zárt adatkezelés bevezetése biztonságot ad a jelzést tevőnek, ezzel több esetben éltek és szolgálatunk is élt ezzel a lehetőséggel.

Az iskolai jelzések tartalmában az igazolatlan hiányzás csökkent. A közoktatási intézmény a tanköteles korú tanuló 10 óra igazolatlan hiányzásnál jelez szolgálatunk felé. Ekkor mi intézkedési tervet készítünk közösen a szülővel és gyermekkel, melybe bevonjuk az osztályfőnököt is. Tapasztalatunk szerint a törvényben előírt jelzési kötelezettségeknek eleget tesznek a pedagógusok, egyre inkább „komolyan” veszik az intézmények, az előző évekhez képest.

30 óra igazolatlan hiányzásnál ismét köteles az iskola jelezni, újabb intézkedési terv készül és megindul a szabálysértési eljárás is Nagykátán a Járási Hatósági Irodánál.

50 óra igazolatlan hiányzás felett az iskoláztatási támogatás szüneteltetésre kerül és a 16. életévét be nem töltött tanulókat védelembe veszi a Gyámügyi Osztály, és az esetmenedzser dolgozik a családdal, minket is bevonva a gondozásba.

Az iskoláztatási támogatás szigorúbb jogintézményének célja:

-a tankötelezettség teljesítésének, ezáltal a gyermek helyes irányú fejlődésének elősegítése

-az iskoláztatás elősegítése, a gyermek ösztönzése és a szülői felelősség erősítése

-azon gyermekek, fiatalok tanuláshoz való jog érvényesülésének elősegítése, akik akár önszántukból, akár a családjuk, környezetük hatására-az iskolába járási kötelezettségüknek nem, vagy nem megfelelően tesznek eleget,

-a hátrányos helyzetű gyermekek számára a tanulást, mint kiemelkedési lehetőséget biztosítottá tegye.

16. életév felett már nem kerül védelem alá a tanuló, azonban folyamatosan kapcsolatban állunk a gyermekkel, hiszen fontos, hogy a hiányzások csökkenjenek és megszűnjenek.

A védőnői jelzések rendszeresek, ők állnak legközelebb a kisgyermekes családokhoz, betekintve mindennapi életükbe. A jelzéseket követően a védőnővel közösen keressük fel a családokat és a probléma jellegétől függően nyújtunk tanácsot, segítséget, illetve kezdjük el gondozni a családot.

A Rendőrségtől érkezett jelzések száma is nagy. Ezek a jelzések családon belüli konfliktusok miatt érkeznek, amelynek a gyermekek szem és fültanúi, valamint fiatalkorú gyermekek követtek el szabálysértést.

A gondozott családok különböző okok miatt kerülnek látókörünkbe, a gyermek iskolai hiányzása, deviáns magatartása, valamint a szülők életvitele, elhanyagoló magatartása miatt veszélyeztetett a gyermek. Gyakori a családon belüli veszekedés, konfliktus, szülő szenvedélybetegsége, aminek a gyermek a szenvedő alanya.

A gyermekek védelembe vétele több esetben a szülő magatartása, nem megfelelő életvitele miatt volt indokolt.

2016. január 1. napjával életbe lépett változások következtében, Nagykáta Család-és Gyermekjóléti Központ átvette tőlünk a következő gondozási formákat, azonban elengedhetetlen, hogy ezeken az ügyeken közösen dolgozzunk:

* védelembe vett gyermekek
* ideiglenes hatállyal elhelyezett gyermekek
* nevelésbe vett gyermekek
* utógondozott gyermekek
* családbafogadott gyermekek

A hatósági intézkedés alá vont gyermekek kerültek ki a gondozásunkból, akik ügyében a Gyámügyi Osztály intézkedése szükséges. Munkákban ez csak papíron látszik kevesebbnek, a családokat mi segítjük helyi szinten. Az esetmenedzserrel közösen tartjuk a kapcsolatot ezekkel a családokkal a hatósági intézkedés megszüntetése érdekében. Gyakran kapunk környezettanulmány elkészítésére felkérést, ami törvény szerint már nem a mi feladatunk lenne, azonban az esetmenedzserek leterheltsége miatt felkérnek minket erre a feladatra.

A gondnoksági ügyekben továbbra is mi végezzük a környezettanulmányokat, a Gyámügyi Osztály felkérésére.

**Gondozási feladatok:**

A gyermek veszélyeztetettségének megszüntetése érdekében

* tanácsadás: nem kell gondozni a családot, egyszeri segítséggel megoldható a hozott probléma
* Alapellátásban történő gondozás: A jelzőrendszer jelzése esetén a családgondozó felveszi a kapcsolatot a családdal, felkínálja a szolgálat segítségét. Ha a család elfogadja a segítséget, elindul a családgondozás, megállapodás kötése, ki milyen feladatot vállal a probléma megoldása érdekében.
* Védelembe vétel: Ha az alapellátás nem vezet eredményre, akkor a gyermekjóléti szolgálat egy összegzésben összefoglalja a családdal folytatott munkát, eredményeket, eredménytelenséget, és kezdeményezi a védelembe vételt, amelyet megküld a Család-és Gyermekjóléti Központ részére. A Központ mérlegeli a leírtakat és ennek megfelelően teszi meg javaslatát a Gyámügyi Osztály felé.
* Helyettes szülői hálózat: különösen indokolt esetben (váratlan betegség, élethelyzet) a szülő kérheti, hogy gyermekét helyettes szülőnél helyezzék el, ez nem érinti a szülői felügyeleti jogokat és a gyermek után járó ellátásokat nem vonják meg a szülőtől. A helyettes szülő saját háztartásában biztosítja a gyermek átmeneti gondozását.
* Családbafogadás egy enyhébb hatósági intézkedés, a szülők kérelmére indul, általa megnevezett hozzátartozó átmenetileg befogadja, gondozza és neveli, amíg a szülők körülményei nem változnak pozitív irányba. A szülők illetve a családbafogadó szülők kérelmére bármikor felülvizsgálható és megszüntethető. A szülők felügyeleti joga szünetel, tartási kötelezettségét nem érinti. A családtámogatási ellátások a családbafogadó szülőt illetik meg.
* Ideiglenes hatályú elhelyezésre akkor kerül sor, ha a gyermek felügyelet nélkül marad, vagy testi, érzelmi, értelmi és erkölcsi fejlődését családi környezete vagy önmaga súlyosan veszélyezteti és emiatt azonnali elhelyezése szükséges. Ebben az esetben a gyermekjóléti szolgálat haladéktalanul javaslatot tesz a Központ és Gyámügyi Osztály felé a veszélyeztetésre rámutató okok feltárásával, annak alapos indoklásával, amennyiben bántalmazás gyanúja felmerül, abban az esetben a rendőrség felé is jelzéssel élünk.

A legtöbb probléma a szülők vagy család életviteléből adódik, azonban a szülői elhanyagolás és családi-kapcsolati konfliktusok száma is nagy.

A magatartászavar/teljesítményzavar és a gyermek intézménybe való beilleszkedésének a nehézsége mögött az igazolatlan iskolai hiányzások állnak és a gyermek/tanuló nem megfelelő magatartása, viselkedése. Előfordul iskolai verekedés, bántalmazás, ami adódhat figyelmetlenségből illetve agresszív magatartás miatt. Megjelenik lopás és a deviáns magatartás miatti konfliktus is az oktatási intézményekben.

A családon belüli bántalmazás szülő általi gyermekbántalmazásban nyilvánult meg, azonban tapasztaltunk szülők közötti bántalmazást is, ezekben az esetekben haladéktalanul jelzéssel élünk a Rendőrség és a Gyámügyi Osztály felé.

**Házi segítségnyújtás**

Mondhatom, hogy dolgozóim közül a legnehezebb dolguk a gondozónőknek van, fizikai és mentális téren is. A két év alatt tapasztaltam, milyen „kemény” munka az övék. Mindennap találkoznak az időskori nehézségekkel, betegségekkel, kiszolgáltatottsággal, elmúlással, ehhez nagyon rátermettnek kell lenni.

A törvényi előírásoknak megfelelően a következő ellátásokat biztosítjuk a gondozottak részére, ezek személyre szabottak, minden gondozottnál más, az ellátandó feladat aláhúzásra kerül a szerződésben.

Szociális segítés keretében:

A lakókörnyezeti higiénia megtartásában való közreműködés körében:

* takarítás a lakás életvitelszerűen használt helyiségeiben (hálószobában, fürdőszobában,

konyhában és illemhelyiségben)

* mosás
* vasalás

A háztartási tevékenységben való közreműködés körében:

* bevásárlás (személyes szükséglet mértékében), gyógyszer kiváltása
* segítségnyújtás ételkészítésben és az étkezés előkészítésében
* mosogatás
* ruhajavítás
* közkútról, fúrtkútról vízhordás
* tüzelő behordása kályhához, egyedi fűtés beindítása (kivéve, ha ez a tevékenység egyéb

szakmai kompetenciát igényel)

* télen hó eltakarítás és síkosság-mentesítés a lakás bejárata előtt
* kísérés

Segítségnyújtás veszélyhelyzet kialakulásának megelőzésében és a kialakult vészhelyzet elhárításában.

Szükség esetén a bentlakásos szociális intézménybe történő beköltözés segítése

Személyi gondozás keretében:

Az ellátást igénybe vevővel segítő kapcsolat kialakítása és fenntartása körében:

* információnyújtás, tanácsadás és mentális támogatás
* családdal, ismerősökkel való kapcsolattartás segítése
* az egészség megőrzésére irányuló aktív szabadidős tevékenységben való közreműködés
* ügyintézés az ellátott érdekeinek védelmében

Gondozási és ápolási feladatok körében:

* mosdatás
* fürdetés
* öltöztetés
* ágyazás, ágyneműcsere
* inkontinens beteg ellátása, testfelület tisztítása, kezelése
* haj, arcszőrzet ápolás
* száj-, fog- és protézisápolás
* körömápolás, bőrápolás
* folyadékpótlás, étkeztetés (segédeszköz nélkül)
* mozgatás ágyban
* decubitus megelőzés
* felületi sebkezelés
* sztómazsák cseréje
* gyógyszer adagolása, gyógyszerelés monitorozása
* vérnyomás és vércukor mérése
* hely- és helyzetváltoztatás segítése lakáson belül és kívül
* kényelmi és gyógyászati segédeszközök beszerzésében való közreműködés
* kényelmi és gyógyászati segédeszközök használatának betanítása, karbantartásában való segítségnyújtás
* háziorvos írásos rendelésén alapuló terápia követése ( a tevékenyésg elvégzéséhez való kompetencia határáig)

2017. január 1. napján 20 gondozottal kezdtük az évet, jelenleg 25 fő a házi segítségnyújtásban ellátottak száma, ebből 5 fő szociális segítésben részesül, 20 fő pedig személyi gondozásban.

A gondozottak közül van olyan ellátott, aki heti egyszer, kétszer illetve háromszor veszi igénybe a szolgáltatást, 16 gondozott mindennap kap ellátást.

Összesen heti 105 órát töltenek a gondozónők a gondozottakkal jelenleg. Ez annyit jelent, hogy 35 óra/ gondozónő/hét, ez átlag napi 7 óra. A gondozási díj 2017.-ben 370 forint óránként.

**Idősek nappali ellátása:**

Nappali szakellátást biztosító intézményben 18 éven felüli személyek részére nyújt nappali bent tartózkodási lehetőséget, akiknek egészségi állapota, fogyatékossága, szociális helyzete miatt erre rászorul és betartja az intézményben előírt házirendet. Az otthon hétfőtől péntekig tart nyitva 7.30-15.30 óráig.

Igény szerint van olyan ellátott, akit naponta be-és hazaszállít a gondozónő.

A nappali ellátást igénybe vevők részére napi háromszori étkezést biztosítunk. Az ellátásért jövedelemtől függően állapítjuk meg a térítési díjat.

Az idősek nappali ellátását igénybe vevő ellátottaknak lehetőségük van a testi higiéniával kapcsolatos teendőkre (zuhanyozás, haj-, körömápolás, felsőruha és ágynemű mosása). Zuhanyozást szinte csak férfiak veszik igénybe. Havi egy alkalommal fodrász jár az intézménybe, aki hajvágást, szárítást vállal. Évente kétszer ortopéd szakorvos jön az intézménybe, aki gyógycipőt ír fel, ezt elkészítik és 3-4 héten belül kiszállítják.

Az időskorú személyek egészségi állapotának megőrzése és javítása, valamint mentális állapotuk életkoruknak megfelelő szinten tartása érdekében az alábbi szolgáltatásokat nyújtjuk:

* egyéni esetkezelés: célzott beszélgetések alkalmazásával arra törekszünk, hogy az idős ember képes legyen túljutni akadályozott állapotán,
* ünnepekhez kötődő programok: farsang, nőnapi köszöntés, húsvéti készülődés, anyák napja, névnapok megtartása, idősek világnapja, halottakról való megemlékezés, Mikulás, Karácsony ünnepe, költészet világnapja,
* születés- és névnaposok köszöntése
* az egészségügyi alapellátás megszervezése, a szakellátásokhoz való hozzájutás segítése, egészségnapok tartása (látásvizsgálat, vércukorvizsgálat, ortopédia, életmód-tanácsadás stb.)
* életvitelre vonatkozó tanácsadás, életvezetés segítése,
* hitélet gyakorlásának biztosítása,
* hivatalos ügyek intézésének segítése, információszolgáltatás,
* kézműves foglalkozás: dekorációk készítése, színezés, varrás stb.
* szellemi, ügyességi vetélkedők, társas- és kártyajátékok,
* témaorientált beszélgetések, napi sajtó elolvasása, aktuális hírek közös megbeszélése,
* tévénézés, filmnézés.

2016 októberében, vezetésem alatt először köszöntöttük az időseket világnapjuk alkalmával. Közösen bográcsoztunk, süteményt készítettünk. Saját készítésű üdvözlőlappal és szintén saját készítésű kis ajándékkel köszöntöttük fel az otthonba bejáró ellátottakat. A gondozónők a házi segítségnyújtásban részesülő ellátottak részére is átadták ezeket az ajándékokat az intézmény dolgozói nevében. Az ünnepség keretében megható köszöntéssel és versekkel kedveskedtünk időseinknek. Nagyon szép, megható napot töltöttünk együtt.

Az egészségügyi ellátás magába foglalja az orvosi ellátás közvetítését, az ellátott egészségének figyelemmel kísérését, valamint a rendelt gyógyszer kiváltását és kiadagolását. Megbetegedés esetén a gondozónő értesíti az orvost, és amennyiben arra szükség van, a beteget szakorvoshoz, kórházba vagy otthonába kíséri. Betegség esetén az intézmény gondoskodik az étel házhozszállításáról.

Mentálhigiénés gondozás körébe tartozik minden olyan tevékenység, amelynek segítségével az ellátottak lelki egyensúlya megmarad, egymás közötti kapcsolatok alakulnak ki, és ezek esetleg el is mélyülnek. A mentálhigiénés gondozás feladata az idős ember lelki harmóniájának megteremtése, megőrzése, a közösségbe való beilleszkedés elősegítése. Hangsúlyt fektetünk a foglalkoztatásra, hiszen az egészséges élet alapja a rendszeres tevékenység, amely az embert a hasznosság tudatával tölti el, ezáltal fokozza az önbecsülést, segíti a szervezet normális működését, és lassítja az öregedés folyamatát.

A gondozó személyzetnek ismernie kell az öregkorra jellemző tulajdonságot, és alkalmazni kell a helyes bánásmódot. A klubtagok egymás közötti kapcsolatainak alakulásához az intézmény dolgozói segítséget nyújtanak. Az idősek nappali klubjába bejáró ellátottak között néha kialakul vita, hiszen mindenki más szemlélettel éli életét, ezek elsimítására a munkatársak jól tudnak reagálni, kezelni ezeket a helyzeteket.

Az otthonba a tavalyi évhez hasonlóan átlagban 15 fő jár be, ennek összetétele változó, van olyan ellátott, aki csak heti kettőt, van, aki mind az öt napot bent tölti. Ezt sok minden befolyásolja, család, unoka, dédunoka érkezése, betegség, kórházi tartózkodás.

Idén augusztus utolsó hetén bezárt az otthon, ekkor a TÁVÜSZ dolgozói kijavították a tálaló konyhában a mennyezeti beázást, illetve elvégeztük a nagytakarítást.

A tálaló konyha feletti tetőt is kicserélték, ez okozta az éveken át tartó beázást.

**Szociális étkeztetés**

Étkeztetés biztosítunk, azoknak a településen élő személyeknek, akik önmaguk, illetve eltartottjaik részére tartósan vagy átmeneti jelleggel nem képesek biztosítani – különösen koruk, egészségi állapotuk, fogyatékosságuk, pszichiátriai betegségük, szenvedélybetegségük vagy hajléktalanságuk miatt – a megfelelő étkezést, az intézményünk által legalább napi egyszeri meleg étkezéshez jussanak. Az igénylő kérelmére felvesszük a szükséges adatokat és a jövedelmétől függően megállapítjuk az étkezési díjat.

Az elmúlt évhez hasonlóan idén is folyamatosan változik a létszám, de az átlag létszámilag alig változik, így jelentős csökkenés nincs, csak cserélődés az igénylők közt.

Jelenleg 21 fő étkezik szociális alapon térítési díjmentesen, 9 fő csökkentett térítési díjat fizet, 45 fő pedig teljes térítési díjas. Ez a szám meg fog változni, a napokban beindul a népkonyhai szolgáltatásunk is, ennek induló létszáma 34 fő.

Az szociális étkeztetés keretében napi egyszeri meleg ételt (ebédet) biztosítunk, illetve igény szerint reggeli és uzsonna is kiszállításra kerül hétfőtől péntekig. A szociális étkezés keretében biztosított étel az önkormányzat főzőkonyháján a Móra Ferenc Általános Iskolában kerül elkészítésre, majd a nappali intézményünkben kerül kiadagolásra. A kiadagolt ételt az igénybevevők elfogyaszthatják helyben, elvihetik, illetve igény szerint kiszállítjuk az otthonukba. A konyha vezetőjével a kapcsolatunk jó.

A napi átlag 65 ételadag a táblázatból látható az arány, ki hogyan jut az ételhez. Ez egy átlagszám napi 60-70 között mozog a konyhától megrendelt ételadag.

A kiszállítás az Önkormányzat ételszállító autójával, Pál László sofőrrel történik, 12.30.-13.00 óra körül tudnak elindulni az ellátottakhoz, iskola idő alatt ez tolódhat, és 14.30.-15.30. között végeznek. Ez sokszor okozott problémát, főleg azoknak, akik utoljára kapják meg az ételt, de ezt türelmes, kedves szavakkal mindig igyekeztünk „orvosolni”.

**Továbbképzés**

A személyes gondoskodást végző személyek továbbképzéséről és a szociális szakvizsgáról szóló 9/2000. (VIII.4) SzCsM rendelet szerint, minden dolgozó folyamatosan teljesíti továbbképzési kötelezettségeit a továbbképzési tervnek megfelelően.

Az idei évben 2 gondozónő továbbképzése vált esedékessé, ők októberben vesznek részt tanfolyamon, aminek témája az öregkor és a házi segítségnyújtás aktuális változásai.

2 gondozónő felmentés alá tartozik, mert nyugdíj előtt állnak.

**Terepgyakorlat**

Idén 3 tanuló töltötte nálunk nagy gyakorlatát. 2 fő a gyermekjóléti szolgálatnál, 1 fő pedig a házi segítségnyújtásban-idősek nappali ellátásában szerzett tapasztalatokat. Mindhárman OKJ-s képzésben vettek részt.

**Közösségi szolgálat**

A 2011. évi CXC. tv 6§. (4) bekezdése alapján előírt 50 óra közösségi szolgálathoz folyamatosan keresnek meg bennünket az érettségiző tanulók. Őket elsősorban élelmiszersegélyek osztásánál, TESCO-s adománygyűjtésnél, városi rendezvényeken kézműves foglalkozásoknál tudjuk foglalkoztatni. Az idősek ellátásánál is hatékonyan tudnak segíteni (gyógyszer kiváltás, bevásárlás, takarítás, beszélgetés, felolvasás).

**Egyéb segítő tevékenységeink**

Idén is pályáztunk az Erzsébet program keretében 20 gyermek szünidei táborozására, de az idén sajnos nem nyert pályázatunk, ez számunkra nagyon meglepő volt, mert évek óta ezzel a kedvező pályázattal vittük a gyerekeket és eddig mindig nyertünk. Őket kárpótoltuk napi foglalkozásokkal, kiscsoportos csapatépítős feladatokkal egy héten keresztül.

Továbbra is részt veszünk a városi rendezvényeken, ahol kézműves foglalkozással várjuk a gyerekeket, ilyenkor a rendezvényhez illő aktuális dolgokat készítünk.

Az Élelmiszerbankkal továbbra is szerződésben állunk. Idén egy alkalommal osztottunk élelmiszert, júniusban. Tervezzük a karácsonyi TESCO-s adománygyűjtést, erre a napokban küldtem el a pályázatot (november 24-25-26).

**Adományozás**

Egész évben adományozunk ruhát, kisebb felajánlott műszaki cikkeket (porszívó, televízió, mikrohullámú sütő, tűzhely) az arra rászoruló családoknak, személyeknek. Idén többször kaptunk a bölcsődéből is ruhát, amik a börzéből kimaradtak. Egyéb adományokat, kisebb gyermekeknek valót a védőnőknek szoktuk felajánlani.

Köszönöm szépen az eddigi bizalmat, igyekszem továbbra is fennakadás nélkül, a lehető legjobb tudásom szerint vezetni az intézményt, és erre ösztönözni munkatársaimat is. Köszönöm szépen a vezetőségnek a dolgozóim nevében is a cafetériát, a ruhapénzt és az évvégi jutalmat, nagy örömöt szereztek mindenkinek.

Mondhatom, hogy minden intézmény vezetőjével, munkatársával a kapcsolatom jó, szükség esetén segítjük egymást, információt cserélünk, tanácsot adunk és kapunk.

Az Önkormányzat minden dolgozójától megkaptam a kért segítséget, támogatást.

Köszönöm szépen és kérem beszámolóm elfogadását.

Kelt: Sülysáp, 2017. szeptember 11.

 Tisztelettel:

Mészáros Mónika

intézményvezető